b'\n_START_ARTICLE_\nSala\n_START_SECTION_\n\xc5\xbdemynin\xc4\x97s salos\n_START_PARAGRAPH_\n\xc5\xbdemynin\xc4\x97s salos, susijusios su tam tikru \xc5\xbeemynu per \xc5\xa1elf\xc4\x85. \xc5\xbdemynini\xc5\xb3 sal\xc5\xb3 pavyzd\xc5\xbeiai: Grenlandija, Niufaundlandas priklauso \xc5\xa0iaur\xc4\x97s Amerikai, Barbadosas, Trinidadas ir Folklando salos\xc2\xa0\xe2\x80\x93 Piet\xc5\xb3 Amerikai, Airija, Did\xc5\xbeioji Britanija, Sicilija\xc2\xa0\xe2\x80\x93 Europai, Sachalinas, Hokaidas, Sumatra, Java, Borneo\xc2\xa0\xe2\x80\x93 Azijai, Naujoji Gvin\xc4\x97ja ir Tasmanija\xc2\xa0\xe2\x80\x93 Australijai._NEWLINE_Atskiras \xc5\xbeemynini\xc5\xb3 sal\xc5\xb3 tipas\xc2\xa0\xe2\x80\x93 atsiskyrusios salos arba mikro\xc5\xbeemyninai, kurios yra atskilusios nuo \xc5\xbeemyno. Geriausias pavyzdys yra Madagaskaras, ka\xc5\xbekada buv\xc4\x99s Afrikos dalimi. Kitos tokios kategorijos salos - Reunjonas, Mauricijus, Sokotra, Kergelenas, Naujoji Kaledonija, Naujoji Zelandija (Zelandija), dalis Sei\xc5\xa1el\xc5\xb3._NEWLINE_Kitas \xc5\xbeemynini\xc5\xb3 sal\xc5\xb3 tipas\xc2\xa0\xe2\x80\x93 barjerin\xc4\x97s salos, kurios susidaro susikaupus sm\xc4\x97liui ant \xc5\xbeemyninio \xc5\xa1elfo.\n_START_SECTION_\nUpin\xc4\x97s salos\n_START_PARAGRAPH_\nUpin\xc4\x97s salos susidaro didel\xc4\x97se up\xc4\x97se, j\xc5\xb3 deltose. Susiformuoja i\xc5\xa1 up\xc4\x97s s\xc4\x85na\xc5\xa1\xc5\xb3, kurios tam tikrame up\xc4\x97s ta\xc5\xa1ke nus\xc4\x97da susilpn\xc4\x97jus up\xc4\x97s t\xc4\x97kmei. \xc5\xa0ios salos b\xc5\xabna efemeri\xc5\xa1kos, gali i\xc5\xa1nykti pakilus vandens lygiui. Kitos salos\xc2\xa0\xe2\x80\x93 stabilios ir gali gyvuoti ilg\xc4\x85 laik\xc4\x85, nepriklauso nuo vandens lygio.\n_START_SECTION_\nVulkanin\xc4\x97s salos\n_START_PARAGRAPH_\nVulkanin\xc4\x97s salos susidaro ver\xc5\xbeiantis vulkanams. Geriausias vulkanini\xc5\xb3 sal\xc5\xb3 pavyzdys yra vidurin\xc4\x97 okeanin\xc4\x97s salos, kurios nepriklauso jokiam \xc5\xbeemynui. Viena vulkanini\xc5\xb3 sal\xc5\xb3 r\xc5\xab\xc5\xa1is yra sal\xc5\xb3 lankai, kure susidaro litosferos plok\xc5\xa1tei palendant po kita plok\xc5\xa1te, vykstant subdukcijai. Vykstant panirusios plok\xc5\xa1t\xc4\x97s tirpimui mantijoje susidaro magma, kuri, jai i\xc5\xa1siver\xc5\xbeus lavos pavidalu, gali suformuoti sal\xc5\xb3 lankus. Vulkanini\xc5\xb3 sal\xc5\xb3 pavyzd\xc5\xbeiai Ramiajame vandenyne: \xc5\xa0iaur\xc4\x97s Marianai, Aleut\xc5\xb3 salos, ir did\xc5\xbeioji Tongos dalis._NEWLINE_Kitas vulkanini\xc5\xb3 sal\xc5\xb3 tipas susidaro, kai okeaninis rifas, susidar\xc4\x99s vandenyno dugne pasiekia vandens pavir\xc5\xa1i\xc5\xb3. Geriausias \xc5\xa1io tipo salos pavyzdys yra Islandija\xc2\xa0\xe2\x80\x93 did\xc5\xbeiausia tokio tipo sala._NEWLINE_Paskutinis vulkanini\xc5\xb3 sal\xc5\xb3 tipas susidaro vir\xc5\xa1 taip vadinam\xc5\xb3 \xe2\x80\x9ekar\xc5\xa1t\xc5\xb3j\xc5\xb3 ta\xc5\xa1k\xc5\xb3\xe2\x80\x9c. \xc5\xa0iose vietose konvekciniai \xc5\xbeem\xc4\x97s mantijos srautai pradegina litosferos plok\xc5\xa1t\xc4\x99 ir toje vietoje atsiranda ugnikalnis. I\xc5\xa1 prad\xc5\xbei\xc5\xb3 jis b\xc5\xabna povandeninis, o v\xc4\x97liau pasiek\xc4\x99s j\xc5\xabros lyg\xc4\xaf tampa vulkanine sala. \xe2\x80\x9eKar\xc5\xa1tasis ta\xc5\xa1kas\xe2\x80\x9c paprastai pasilieka vienoje vietoje ilg\xc4\x85 laik\xc4\x85, tod\xc4\x97l, vykstant tektonini\xc5\xb3 plok\xc5\xa1\xc4\x8di\xc5\xb3 jud\xc4\x97jimui, palaipsniui vir\xc5\xa1 jo atsiranda naujas, dar nepradegintas, litosferos plotas. Taip palaipsniui atsiranda vis naujos salos sudarydamos sal\xc5\xb3 linijas. Puikiausias \xc5\xa1io tipo sal\xc5\xb3 pavyzdys\xc2\xa0\xe2\x80\x93 Havajai.\n_START_SECTION_\nAtolas\n_START_PARAGRAPH_\nAtolas\xc2\xa0\xe2\x80\x93 sala, susiformavusi i\xc5\xa1 koralinio rifo, kuris i\xc5\xa1auga ant nuskendusios vulkanin\xc4\x97s salos. Augdamas rifas kyla vir\xc5\xa1 vandens pavir\xc5\xa1iaus ir suformuoja nauj\xc4\x85 sal\xc4\x85. Atolai paprastai yra \xc5\xbeiedo formos, su s\xc4\x97klia lag\xc5\xabna centre. Atol\xc5\xb3 pavyzd\xc5\xbeiai: Maldyvai Indijos vandenyne ir Bora Bora sala Ramiajame vandenyne.'